b'\n_START_ARTICLE_\nMarcus Hutchins\n_START_SECTION_\n\xc5\xbdivljenje\n_START_PARAGRAPH_\nHutchins se je rodil leta 1994 v mestecu Ilfracombe z 11.097 prebivalci, ki le\xc5\xbei na severni obali Angle\xc5\xa1ke grofije Devon. V doma\xc4\x8dem kraju je obiskoval osnovno in srednjo \xc5\xa1olo. Marcus \xc5\xa1olanja na univerzi ni nadaljeval, saj je takoj po zaklju\xc4\x8deni srednji \xc5\xa1olo dobil redno zaposlitev pri kalifornijskem podjetju za zagotavljanje ra\xc4\x8dunalni\xc5\xa1ke varnosti KryptosLogic. Prav tako ni nikoli obiskoval te\xc4\x8dajev za programiranje ampak se je te ve\xc5\xa1\xc4\x8dine nau\xc4\x8dil sam. Leta 2017 je Hutchins na\xc5\xa1el na\xc4\x8din, s katerim je zaustavil \xc5\xa1irjenje izsiljevalskega virusa WannaCry. V drugi polovici leta 2017 je FBI, na ra\xc4\x8dunalni\xc5\xa1ki konferenci Def Con v Las Vegasu aretiral Hutchinsa na podlagi \xc5\xa1estih razli\xc4\x8dnih obto\xc5\xbeb, povezanih z avtorstvom, uporabo ter distribucijo zlonamernih programov. V primeru obsodbe za podane obto\xc5\xbebe bi lahko prejel skupaj do 40 let zaporne kazni.\n_START_SECTION_\nZaposlitev\n_START_PARAGRAPH_\nHutchins je od za\xc4\x8detka leta 2016 zaposlen pri kalifornijskem podjetju za ra\xc4\x8dunalni\xc5\xa1ko varnost Kryptos Logic. Podjetje se ukvarja z izdelavo programov na podro\xc4\x8dju ra\xc4\x8dunalni\xc5\xa1ke varnosti, analizo gro\xc5\xbeenj in testiranjem varnosti informacijskih sistemov. Podjetje sodeluje z izobra\xc5\xbeevalnimi ustanovami, vladnimi agencijami in gospodarskimi organizacijami/industrijo. Med najbolj poznane produkte podjetja sodi na primer Dynamic Security, ki ponuja celostne varnostne re\xc5\xa1itve za poslovne informacijske sisteme.\n_START_SECTION_\nWannaCry\n_START_PARAGRAPH_\n12. maja 2017 se je po celem svetu za\xc4\x8dela \xc5\xa1iriti gro\xc5\xbenja WannaCry. WannaCry je na ra\xc4\x8dunalnikih za\xc5\xa1ifriral uporabnikove datoteke, in jim na ta na\xc4\x8din onemogo\xc4\x8dil dostop do podatkov. Napadalci so zahtevali pla\xc4\x8dilo odkupnine v kriptovaluti Bitcoin, v zameno pa naj bi datoteke povrnili. Cena za odklep podatkov se je, v primeru nepla\xc4\x8dila odkupnine, s \xc4\x8dasom vi\xc5\xa1ala. \xc4\x8ce \xc5\xbertev odkupnine ne pla\xc4\x8dala pravo\xc4\x8dasno, so napadalci izbrisali dekriptirni klju\xc4\x8d, s katerim bi lahko pridobili dostop do podatkov. WannaCry je izkoristil varnostne ranljivosti in pomanjkljivosti ne posodobljenih operacijskih sistemov, ter napadel ra\xc4\x8dunalnike, ki imajo name\xc5\xa1\xc4\x8dene Microsoftove operacijske sisteme (Vista, 7, 8, 10 in XP). Izsiljevalski virus se je prvi\xc4\x8d pojavil 12. maja 2017, ko je virus preko ranlivega omre\xc5\xbenega vhoda SMB oku\xc5\xbeil prvi ra\xc4\x8dunalnik, od koder se je ta preko interneta \xc5\xa1iril na naklju\xc4\x8dne ra\xc4\x8dunalnike z ranljivimi omre\xc5\xbenimi vhodi. Hutchins je od raziskovalnega kolega pridobil kopijo izsiljevalskega virusa in pri analizi ugotovil, da se oku\xc5\xbeeni ra\xc4\x8dunalnik pove\xc5\xbee na to\xc4\x8dno dolo\xc4\x8deno domeno. Ob potrditvi neregistrirane domene je virus nadaljeval s \xc5\xa1ifriranjem in \xc5\xa1irjenjem. Hutchins je ugotovil, da neregistrirana domena slu\xc5\xbei kot klju\xc4\x8d za nadaljevanje izvajanja programa. Domeno je zato registriral in s tehniko imenovano \xe2\x80\x98\xe2\x80\x98DNS sinkhole\xe2\x80\x99\xe2\x80\x99 preusmeril ves promet te domene na varen stre\xc5\xbenik, kar je napadalcem onemogo\xc4\x8dilo dostop in prepre\xc4\x8dilo nadaljnje \xc5\xa1irjenje omenjenega virusa.\n_START_SECTION_\nAretacija v ZDA\n_START_PARAGRAPH_\n3. avgusta 2017 je bil Marcus Hutchins v Las Vegasu, kjer se je udele\xc5\xbeil konference DEF CON, aretiran na podlagi \xc5\xa1estih obto\xc5\xbeb zveznega okro\xc5\xbenega sodi\xc5\xa1\xc4\x8da ZDA za okro\xc5\xbeje zahodnega Wisconsina. Vseh \xc5\xa1est obto\xc5\xbenic temelji na podlagi suma ustvarjanja, uporabe ter distribucije zlonamerne programske opreme (obto\xc5\xbebe niso povezane z izsiljevalskim virusom WannaCry). Hutchins naj bi med letoma 2014 in 2015 ustvaril ter prodal zlonamerno programsko opremo Kronos, ki se uporablja za nezakonito pridobivanje podatkov ban\xc4\x8dnih ra\xc4\x8dunov. Hutchins se je izrekel za nedol\xc5\xbenega zoper vseh \xc5\xa1est obto\xc5\xbeb. Trenutno je na prostosti po pla\xc4\x8dilu var\xc5\xa1\xc4\x8dine in \xc4\x8daka sojenje.\n_START_SECTION_\nKronos\n_START_PARAGRAPH_\nKronos je \xc5\xa1kodljivo programje namenjeno nezakonitemu pridobivanju podatkov ban\xc4\x8dnih ra\xc4\x8dunov. Prvi\xc4\x8d je bila zaznana leta 2014. Leta 2015 je bila zaznana posodobljena razli\xc4\x8dica programa. Domnevni avtor je Marcus Hutchins, ki naj bi program ustvaril leta 2014 ter ga \xc5\xa1e isto leto za 7.000 USD prodal nezanemu kupcu.'